Тым ня менш, людзі “ў тэме”, якія цікавяцца роднай культурай, займаюцца гэтым, разумеюць, што аўтэнтыка – гэта якасна, элітарна і гэта робіць нас адметнымі, непадобнымі да іншых народаў сьвету. Прычым, прыемна заўважаць, што з кожным годам усё больш людзей пачынае ўсьведамляць гэта для сябе. Але зараз, на мой погляд, усё рухаецца да таго, што нейкія грамадскія і моладзевыя аб’яднаньні можа й будуць займацца захаваньнем аўтэнтычнай фолк-музыкі, але гэта будзе па-большасьці для сябе і буйных формаў не дасягне. Мяркую, нам трэба больш падтрымкі ад дзяржавы, каб традыцыя захаваньня аўтэнтычнай культуры прыжылася і атрымала разьвіцьцё.